Vakararavi ga vua na Kalou
27 June, 2018, 11:23 am
NI da sa vakaliuca ga na Kalou e na dela ni vuravura oqo, e na sega ni dua na ka e dredre e matada.
Oqori na nona vosa ni vakadre o Peniasi Odrovakavula, e na gauna e marautaki kina na nona siganisucu mai na nona koro.
E ra a osota yani na valevakoro mai na koro ko Muana, Toga, Naqavoka, na veiwekani voleka nei Peni, e na gauna e marautaki kina na nona sa yacova mai na yabaki 80 e na siga Vakarauwai.
A i ka lima ni qase e na veitacini lewe tini o Peni, ka ratou sa qai bula tikoga e na gauna oqo e lewe ono, ka ratou sa leqa e lewe va.
A tekivuna na lotu o Talatala Kemueli Kedrayate, ka vakayatuyatutaka na nodrau veikilai kei Peniasi ni a se tekivu sara ga mai e na gauna e ratou tiko veitikivi voli kina mai na Top Shop mai Raiwaqa.
Vuqa sara na i tukutuku ni nodrautou bula vakavuvale e tukuna o Talatala, ka vuli vakalevu sara mai kina o koya.
E na nona wasea na nona i vunau, e kaya kina ni sa rauta me yacova mai o Fala (na yaca e rau dau veikacivi kina) na yabaki 80, baleta na i vakarau sara ga ni yalona kei na nona dau qarava vakavinaka na Kalou Levu ko Jiova, ka vakabibi na nona qarava na nona matavuvale.
Ni oti na lotu, e sa qai uvuca na kadrala o Peni, ni bera ni qai vakayacori na kanavata ni siganisucu.
E a cakacaka taumada o Peni e na vale ni walesi ka i sevu talega ni turaga i Taukei, me raica kece na gacagaca ni walesi (transmitter) kei na misini kece e na vale ni walesi.
A tekivu na nona cakacaka e na tabana ni misini e na yabaki 1969 ka qai mai vakacegu e na yabaki 1993, a ya, ni sa oti vakavinaka e 24 na yabki e na FBC.
E sa leqa na marama watina, ka sa bula tikoga e na gauna oqo ko Peni, rua na luvena yalewa ka rau sa vakawati ruarua kei na 3 na makubuna.
Na nona i vakasala ga o Peni ki vei ira na wekana e ra tiko e na siga Vakarauwai, sa i koya me ra dau qarava sara vakagumatua na noda Kalou Levu ko Jiova, ka me da dau dina e na i tavi eda vakaitavitaki keda kina.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn